
ועדת החוקה, חוק ומשפט
11/06/2013

הכנסת התשע-עשרה
נוסח לא מתוקן

מושב ראשון
<פרוטוקול מס' 22>
מישיבת ועדת החוקה, חוק ומשפט
יום שלישי, ג' בתמוז התשע"ג (11 ביוני 2013), שעה 11:30
<סדר היום:>
<הצעת חוק חובת המכרזים (תיקון מס' 22 - הוראת שעה), התשע"ג-2013>
נכחו:

<חברי הוועדה:> 
דוד רותם – היו"ר
שולי מועלם-רפאלי

אורי מקלב

יצחק וקנין
שלי יחימוביץ
<מוזמנים:> 
	חנן ארליך
	–
	יעוץ וחקיקה, משרד המשפטים

	יצחק וכטל
	–
	ס' ר' יועץ משפטי משרד הביטחון, משרד הביטחון

	אלון קינסט
	–
	מרכז כלכלה ורכש במינהל הרכש הממשלתי, משרד האוצר

	פסי פלישמן זיידנר
	–
	עו"ד, משרד הכלכלה

	בר לוי
	–
	מתמחה, לשכה משפטית, משרד הכלכלה

	שימרית רכמוט
	–
	ע' יועמ"ש, המשרד לבטחון פנים

	רונית פרל
	–
	יועצת משפטית, התאחדות התעשיינים

	עודד ברוק
	–
	יועץ משפטי לרשות הארצית לכבאות והצלה

	גיא עציון
	–
	המשמר החברתי

	צבי קסלר
	–
	לוביסט


<ייעוץ משפטי:>
אלעזר שטרן
<מנהל/ת הוועדה:>
דורית ואג
<רישום פרלמנטרי:>
רויטל יפרח
<הצעת חוק חובת המכרזים (תיקון מס' 22 - הוראת שעה), התשע"ג-2013>
<היו"ר דוד רותם:>
אני פותח את הישיבה. חוק חובת המכרזים (תיקון מס' 22 – הוראת שעה), התשע"ג-2013, של חברי הכנסת שלי יחימוביץ, משה גפני? אני צריך לדחות את הדיון, יצחק וקנין ונחמן שי.
<שלי יחימוביץ:>
פאינה, אגב, היתה חתומה עליו והיא ירדה בגלל שהיא סגנית.

<אורי מקלב:>
שום דבר לא יכסה על פשעיו של גפני.

<היו"ר דוד רותם:>
על פשעיו של גפני אי אפשר לכסות.

<שלי יחימוביץ:>
אני מבקשת שתמחל עליהם לרגע הזה, אחר כך תמשיך להתחשבן אתם.

<היו"ר דוד רותם:>
זה בסדר, אל תדאגי. שלי, את מכירה את הניסוח החדש שהנחנו על השולחן?
<שלי יחימוביץ:>
כן, אדוני היושב ראש. אני רוצה גם ממש להודות לך על המעורבות שלך ועל התרומה שלך לקידום החוק הזה. כל הסיכומים שהגעת אליהם מקובלים עלי ואני מברכת עליהם.

<היו"ר דוד רותם:>
אלעזר הוא המסכם.

<אורי מקלב:>
לאינטליגנציה האישית: השינויים שהיו כאן, למה זה ירד ולמה זה עוד פעם מופיע כאן? איפה השינוי? בשביל ללמוד. אם הזמן דוחק - -
<היו"ר דוד רותם:>
יש לנו את כל הזמן.

<אורי מקלב:>
ללמוד חוקה אני צריך.

<אלעזר שטרן – הלשכה המשפטית – הלשכה המשפטית:>
הנוסח הראשוני שעבר, שהוועדה אישרה לקריה שניה ושלישית היה שהתקנות, הממשלה תביא תקנות חדשות. כל עוד לא יותקנו תקנות חדשות בעצם מערכת הביטחון לא תוכל להוציא מכרזים חדשים. זה דבר שלמערכת הביטחון היה קשה לחיות אתו ולכן גם שר הביטחון הגיש הסתייגות.
<אורי מקלב:>
ניסיון אישי יקר של משרד הביטחון עד שהממשלה מתקנת תקנות וכמה זמן זה לוקח - -
<היו"ר דוד רותם:>
בא נאמר ככה: זה לא צריך לקחת יותר מאשר שבוע ולכן, אני רציתי סנקציה מסוימת כדי שאנחנו נקבל את התקנות בזמן כי בפעם הקודמת חיכינו שנה לתקנות. יש תקנות מוכנות והם רק צריכים לשלוח אותם אבל התירוץ שלהם זה שראש הממשלה צריך לחתום על התקנות. אז דיברתי גם על לשכתו של ראש הממשלה וברגע שזה יגיע ללשכת ראש הממשלה, תוך שבוע זה יהיה פה.

<חנן ארליך:>
בעזרת השם.

<אלעזר שטרן – הלשכה המשפטית:>
הניסוח הנוכחי, חבר הכנסת מקלב, אומר דבר טיפה שונה: תוך 30 יום הממשלה תצטרך להביא תקנות לאישור הוועדה, ועד שיותקנו תקנות חדשות משרד הביטחון והמשרד לביטחון פנים יוכלו להוציא מכרזים אבל יראו את התקנות של הוראת השעה הקודמת שבעצם כבר פקעו כאילו הן עודכנו כדין, כאילו הן חלות עכשיו באופן זמני עד להתקנת התקנות.

<היו"ר דוד רותם:>
היה מאמץ רב עם משרד המשפטים שיסכימו על זה אבל בסוף הם הסכימו.

<אורי מקלב:>
חנן  צריך לקבל את הקרדיט על זה?
<חנן ארליך:>
שלום. אני ממשרד המשפטים. ראשית, לגבי הנוסח החדש שנדון כעת, כמו שכבר בעצם נאמר פה, זה ניסוח ייחודי. התקנות צריכות להיות בדרך כלל בסדר הרגיל, במלואן, ולא בדרך של החלה כוללת כמו שהנוסח הזה מציע אבל נוכח הדרישה של הוועדה ומתוך הרצון כן לאפשר החלה של התוכן של התקנות כבר על מכרזים נוכחיים, ובמיוחד נוכח העובדה שמדובר על הוראה זמנית כלומר, בשונה מהנוסח הקודם - -
<היו"ר דוד רותם:>
פה מדובר על תעשיה ישראלית. אנשים עובדים שם ואת זה צריך לזכור.
<חנן ארליך:>
- - בעיקר בגלל שמדובר בהוראה זמנית של עד התקנת התקנות הקבועות אז לאחר בדיקה אנחנו סבורים שהדבר אפשרי. נאמר פה לגבי התקנת התקנות, אדוני אמר שהוא דיבר עם לשכת ראש הממשלה. אני גם מזכיר שכמובן הוועדה תידרש לנושא.
<היו"ר דוד רותם:>
תביא קודם כל את התקנות, אני אחתים את ראש הממשלה ותוך שבוע יהיה גם דיון פה, בוועדה.
<חנן ארליך:>
אז אני מזכיר בהקשר הזה והזכרנו את זה גם בדיונים קודמים וחשוב לי להעלות את הענין של ההערה של המשרד לביטחון פנים: תחילה דובר על החרגת כלל רשות הכבאות וכרגע לא מדובר על הענין הזה אלא רק על החרגה של פרטי מיגון לכבאי, שהבנתי שגם כך הם כמעט ואינם מצויים בארץ ואולי בכלל לא, שזה מבחינתם דבר אקוטי וזה התיקון שנבקש להכניס ל - -
<היו"ר דוד רותם:>
השר לביטחון פנים לא מסכים לתיקון הזה.

<חנן ארליך:>
למיטב ידיעתי וכפי שנאמר לי הוא לא הסכים לתיקון של הרשות לכבאות.
<היו"ר דוד רותם:>
השר לביטחון פנים רוצה שהתקנות האלה, בנוסח הזה, יחולו גם על הכבאים ועל המשטרה.
<חנן ארליך:>
הם יחולו. אני אומר שוב: בתחילה דובר על רשות הכבאות כולה וזה כולל את המדים וכולי. זה, אכן, כפי שנמסר לי, השר לביטחון פנים לא מעוניין בתיקון הזה. מה שכן, התיקון שחשוב גם למשרד לביטחון פנים ושוב, אני שומע דברים שנאמרים לי, אני לא הוגה אותם בעצמי. קיימת בעיה עם ציוד מיגון לכבאי, שזה ציוד מאד מיוחד, יקר ביותר ונדיר ביותר. 
<היו"ר דוד רותם:>
לא מייצרים אותו בכלל פה.

<חנן ארליך:>
אותו המשרד יבקש בתקנות להחריג כתוספת לפריטים. יש רשימת פריטים וציוד.
<היו"ר דוד רותם:>
רבותי, מה שלא מיוצר בארץ לא תצטרכו להזמין בארץ.

<חנן ארליך:>
אני בסך הכל מציג את הרצון, כפי שנאמר לי, של המשרד לביטחון פנים, להחריג את הפריט הזה בנוסף לפריטים מוחרגים אחרים שקיימים, ובהתחשב בכך שהפריט הזה גם לא היה בתקנות הקודמות כי הם לא חלו על רשות הכבאות.
<שלי יחימוביץ:>
ממה זה עשוי הדבר הזה?  זה עשוי מטקסטיל?

<חנן ארליך:>
חלקם, אני לא בקי בציוד. באופן כללי זה כנראה נכלל בהגדרת טקסטיל.
<יצחק וכטל:>
יש לנו בעיה שבפועל, גם פריטים שיש בהם חלק קטן מטקסטיל, מגיעים היום אנשים שבעבר לא ייצרו את זה והם אומרים שאם זה חלק קטן שהוא מטקסטיל, יש לכלול את כל הפריט.
<חנן ארליך:>
מדובר בערדליים מיוחדות או משהו כזה. על ציוד מיגון חסין אש בטמפרטורות מאד גבוהות ודברים ייחודיים ביותר. זה לא אותן מסות של מדים. תיקון כזה נבקש להכניס לתקנות ותיקון נוסף של משרד הביטחון, שמבקש אפשרות לפיצול מכרז. בדיקת מעטפות של מציעים מהארץ ולאחר מכן של מציעים מחו"ל על מנת לחסוך את ההליך הבירוקרטי של יציאה למכרז כפול. זה כבר עלה ודברו עם המציעים - -
<היו"ר דוד רותם:>
אנחנו נבקש בישיבה, כשנדון בתקנות, שהשר לביטחון פנים יופיע, ונבקש שהיועץ המשפטי למערכת הביטחון גם יישב פה. 
רבותי, יש למישהו הערות על משהו שדיברנו עליו? אם לא, תקרא בבקשה.
<אריאל סיזל:>
אדוני היושב ראש, נמצא כאן היועץ המשפטי של הרשות הארצית לכבאות והצלה, לגבי הענין של החרגה של ציוד מיגון לכבאות בתקנות.
<היו"ר דוד רותם:>
יגיע הנה השר לביטחון פנים ויגיד מה הוא רוצה שיחריגו, אם בכלל.

<עודד ברוק:>
אנחנו הורדנו את הנושא של רשות כבאות והצלה אבל השארנו ציוד מיגון לכבאי, זה הכל. מדים יכללו בתקנות ובחוק. ציוד מיגון ייחודי, שזה דברים מאד ייחודיים שכרגע לא מיוצרים בכלל בארץ - -
<היו"ר דוד רותם:>
אם לא מיוצרים בארץ אז אין לכם בכלל בעיה, לא צריך להחריג כלום.
<עודד ברוק:>
יש בעיה כי החשש הוא תמיד שבגלל ההקלה הזאת יחליטו כן לייצר את זה בארץ.
<היו"ר דוד רותם:>
אם ייצרו את זה כאן, בארץ, וזה יהיה באותו טיב - תקנו בארץ. אין שום סיבה להעסיק עובדים בכל מיני מקומות בעולם, בעיקר לא בסין, כאשר אפשר לייצר את זה בארץ.
<עודד ברוק:>
זה ציוד מאד ייחודי שבאמת צריך מפעלים מאד ייחודיים שידעו איך לייצר את זה. זה הצורך היחיד והבעיה היחידה שיש.
<שלי יחימוביץ:>
אבל מה הבעיה? אם אין מפעל כזה בארץ אז למה בכלל לדון בזה?
<עודד ברוק:>
כי זה אחד הדברים שאת יודעת, כאשר את צריכה להוכיח שלא ייצרת את כולו בארץ אלא חלקים מסוימים מאד, יכול להיות שלוקחים איזה שהוא מוצר ממקום אחר ומוסיפים בארץ רק את התוספות ובסופו של יום זה יכול לפגוע רק בכבאים.
<היו"ר דוד רותם:>
אין בעיה. תקרא בבקשה.

<אלעזר שטרן – הלשכה המשפטית:>
מקריא: "חוק חובת המכרזים (תיקון מס' 22 – הוראת שעה), התשע"ג-2013. תיקון סעיף 3א - -
<היו"ר דוד רותם:>
אתה רוצה שאני אקרא כי אתה ישבת פה עד 5:00 בבוקר בגלל שולי ווקנין ומקלב?
<שולי מועלם:>
ושולי מאד מודה לו, גם לדורית וגם לך.

<היו"ר דוד רותם:>
אני לא הייתי פה, אני הלכתי.

<דורית ואג:>
אני נשברתי ב-1:00, הלכתי ב-1:00.

<שולי מועלם:>
רוחך שרת על הדיון, אדוני יושב ראש הוועדה.

<יצחק וקנין:>
- - -

<היו"ר דוד רותם:>
נכון, זה בניגוד לי שלא מתפלל.

מקריא: "בתקופה שמיום תחילתו של חוק זה ועד תום שנתיים מהיום האמור, יקראו את סעיף 3א(א)(1) לחוק חובת המכרזים, התשנ"ב-1992 (להלן – החוק העיקרי), כך שאחרי "בחוק זה – אזור" יבוא "ורכישת טקסטיל בעבור מערכת הביטחון והמשרד לביטחון הפנים". 2. תקנות לפי סעיף 3א(א)(1) לחוק העיקרי, כנוסחו בסעיף 1 לחוק זה, לעניין רכישת טקסטיל בעבור מערכת הביטחון והמשרד לביטחון הפנים, יוגשו לאישור ועדת החוקה חוק ומשפט של הכנסת בתוך 30 ימים מיום תחילתו של חוק זה; עד להתקנת תקנות כאמור, יראו את תקנות חובת המכרזים (העדפת תוצרת הארץ) (הוראת שעה), התשע"א-2011, כאילו הותקנו כדין מכוח סעיף 3א(א)(1) לחוק העיקרי, כנוסחו בסעיף 1 לחוק זה."
הערות? משהו?

מי בעד?

ההצעה נתקבלה פה אחד. תודה רבה. 

שלי, לבקש פטור מחובת הנחה כדי להניח את זה, כי אני בשבוע הבא איננו ויהיה תקציב בשבוע הבא.

<קריאה:>
זה על סדר היום היום.

<דורית ואג:>
את רוצה שזה יהיה היום? זאת השאלה.
<שלי יחימוביץ:>
כן.
<היו"ר דוד רותם:>
אבל זה אומר שאתם כולכם מצביעים בעד. כל האופוזיציה שלך. את מבינה? אחרת אני לא יכול כי אין גיוס של קואליציה והם לא יסכימו.

<אלעזר שטרן – הלשכה המשפטית:>
הוועדה תבקש פטור?

<היו"ר דוד רותם:>
הוועדה מבקשת פטור. תודה.
<דורית ואג:>
תגיד לי, הם יסתפקו בזה?

<היו"ר דוד רותם:>
כן. ואם לא, הם לא יקבעו את זה להיום. מה אני אעשה?
<שלי יחימוביץ:>
אני מאד מודה לך שוב. באמת, רצון טוב, ביצוע משובח. תודה.
<היו"ר דוד רותם:>
תשמעי, זה לא כמו שאומרים לי שבגלל זה לא בחרו לי בוועדה לבחירת שופטים.

<שלי יחימוביץ:>
אני לא הייתי שם.

<היו"ר דוד רותם:>
אני יודע, כי אני קיבלתי טלפונים משופטי בית המשפט העליון שהם מאד מצטערים, גם הנשיא וגם עדנה ארבל. תשמעי, מישהו עבד שם כמו שצריך. תודה רבה. הישיבה נעולה.
<הישיבה ננעלה בשעה 11:45.>
